Oct 06,2015
సెంటిమెంట్‌ పెరిగింది
     న్యూఢిల్లీ: భారత్‌లో మదుపరుల సెంటిమెంట్‌ మెరుగుపడడం, ప్రపంచ మందగమనం ప్రభావాన్ని కూడా తట్టుకొనే సామర్థ్యాన్ని కలిగి ఉండడం తదితరాల కారణంగా ఈ ఆర్థిక సంవత్సరం భారత వృద్ధిరేటు పెరిగే అవకాశం ఉందని ప్రపంచ బ్యాంకు అంచనా కట్టింది. భారత్‌ 2015-16లో 7.5 శాతం వృద్ధిని అందుకునే అవకాశం ఉందని బ్యాంక్‌ తెలిపింది. వచ్చే ఏడాది ఈ వృద్ధి రేటు 7.8 శాతానికి చేరే అవకాశం ఉన్నట్లు పేర్కొంది. చమురు ధరలు చౌకగా మారడంతో మందగమన ప్రభావం భారత్‌పై చాలా తక్కువగా ఉండనున్నదంటూ ప్రపంచ బ్యాంకు భారత వృద్ధి అంచానాలను 7.5 శాతానికి సవరించింది. కీలక సంస్కరణల అమలులో జాప్యం మదుపరుల సెంటిమెంట్‌ను కొంత ప్రభావితం చేసే అవకాశం ఉన్నట్లు.. దీనికి తోడు ఆర్థిక రంగంలోని ఒడుదొడుకులు కూడా జీడీపీ తగ్గేలా కొంత ప్రభావితం చేసే అవకాశం ఉన్నట్లు బ్యాంక్‌ అభిప్రాయపడింది. ప్రపంచ బ్యాంకు ఏడాదికి రెండుసారు వెలువరించే 'సౌత్‌ ఎషియా ఎకనమిక్‌ ఫోకస్‌'లో బ్యాంకు భారత్‌కు సంబంధించి పలు విషయాలను ప్రస్తావించింది. సేవలలో మేటీ వృద్ధి, దేశీయ వినియోగం, పెట్టుబడులలో క్రమానుగత వృద్ధి తదితరాల కారణంగా భారత్‌ మెరుగైన ప్రదర్శనకు దొహదం చేస్తున్నట్లు తెలిపింది. అంతర్జాతీయ మందగమనానికి తక్కువ ప్రభావితం అయ్యేట్లు ఉండడం, విదేశాల్లో పరిస్థితి మెరుగుపడడం వల్ల చాలా వరకు దక్షిణాసియా దేశాలు ముఖ్యమైన విధానంలో స్థానం సంపాదించుకున్నాయని తెలిపింది. ప్రపంచంలో ఈ ప్రాంతం మిగతా ప్రాంతాల కంటే వేగంగా అభివృద్ధి చెందుతున్నదని తెలిపింది. వృద్ధి విషయంలో ఈ ప్రాంతం తన ఆధిక్యాన్ని కొనసాగిస్తున్నట్లు ప్రపంచ బ్యాంక్‌ వెల్లడించింది.
మీ స్నేహితులకు రికమెండ్ చెయ్యండి